L'Eliana recull la Guia Smart City de la Diputació de València i AVAESEN
17 de desembre de 2024

• El document arreplega iniciatives i reptes en temàtiques com ara transició verda i sostenibilitat, digital o ciutadania i qualitat de vida.

L'alcalde de l'Eliana, Salva Torrent, va arreplegar dimecres passat la Guia Smart City, impulsada per la Diputació de València i l'Associació Valenciana d'Empreses de l'Energia (AVAESEN) en el marc del seu Think Tank Smart Cities. El primer edil va prendre aquest full de ruta per a avançar cap a un municipi intel·ligent, al costat d'altres nou localitats de la província: Canals, Meliana, Ademús, Bunyol, Benimodo, Villargordo del Cabriel, Carlet, Puçol i Camporrobles.

Aquesta guia Smart City és un document que servirà a l'Ajuntament en futures inversions i licitacions, que parteix d'un diagnòstic de la situació en cinc àrees: innovació social; energia; medi ambient, infraestructures i habitabilitat urbana; mobilitat urbana; i govern, economia i negocis.

Torrent ha agraït el treball conjunt en aquest projecte d’AVAESEN i els tècnics municipals, “com a mostra de capacitat de treball en equip i visió de futur per a abordar els reptes urbans i trobar solucions innovadores per a l’Eliana.”